Komisijos reglamentas (EB) Nr. 590/2001
2001 m. kovo 26 d.
taikantis išlygas ir iš dalies keičiantis Reglamentą (EB) Nr. 562/2000, nustatantį Tarybos reglamento (EB) Nr. 1254/1999 išsamias taikymo taisykles dėl jautienos supirkimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Reglamentą (EEB) Nr. 1254/1999 dėl bendro galvijienos rinkos organizavimo [1], ypač į jo 38 straipsnio 2 dalį ir 47 straipsnio 8 dalį,
kadangi:
(1) Su galvijų spongiformine encefalopatija (BSE) susiję neseni įvykiai labai sumažino vartotojų pasitikėjimą galvijienos saugumu. Dėl to ypač sumažėjo jautienos suvartojimas ir labai nukrito kainos, ir tai dar gali kažkiek užsitęsti. Be to galvijienos rinka sutriko ir gali visai sužlugti.
(2) Atsižvelgiant į pirmiau aprašytą rinkos padėtį ir siekiant pagerinti taikytinų priemonių veiksmingumą, 2000 m. kovo 15 d. Komisijos reglamentu (EB) Nr. 562/2000, nustatančiame išsamias Tarybos reglamento (EB) Nr. 1254/1999 išsamias taikymo taisykles dėl jautienos supirkimo [2] su paskutiniais pakeitimais, padarytais Reglamentu (EB) Nr. 503/2000 [3], numatytą intervenciją papildomai reikėtų taikyti ir kitiems produktams, didžiausią leistiną svorį viršijančių gyvulių, kuriuos dėl nedidelės paklausos teko laikyti ilgiau, skerdenoms ir pirmiausia atsižvelgiant į šiame sektoriuje padidėjusias kainas ir sumažėjusias pajamas laikinai derinti priedą prie vidutinės rinkos kainos, kuria remiamasi apskaičiuojant didžiausią supirkimo kainą.
(3) 1996 m. balandžio 19 d. Komisijos reglamentu (EB) Nr. 716/96, patvirtinančiu išskirtines Jungtinės Karalystės jautienos rinkos rėmimo priemones [4], su paskutiniais pakeitimais, padarytais Reglamentu (EB) Nr. 1176/2000 [5], patvirtintos ne vyresniems kaip 30 mėnesių Jungtinėje Karalystėje išaugintiems galvijams taikytinos specialios priemonės. Tos priemonės apima minimų galvijų paskerdimą ir sunaikinimą. Todėl vyresni nei minėto amžiaus kastruoti galvijai iš Jungtinės Karalystės viešajai intervencijai netinka. Be to, Komisijos sprendimu 2000/764/EB [6], su paskutiniais pakeitimais, padarytais Sprendimu 2001/8/EB [7], yra nustatyta, kad ne vėliau kaip iki 2001 m. liepos 1 d. visus vyresnius kaip 30 mėnesių maistui skirtus galvijus, skerdžiamus įprastinetvarka, būtina ištirti taikant Komisijos sprendimo 98/272/EB [8] IV priedo a dalyje nurodytus greitus tyrimus. Neištirtiems galvijams negalima taikyti viešosios intervencijos, o vėliau išleisti į rinką.
(4) Kad intervencija padėtų veiksmingai susitvarkyti su rimta padėtimi rinkoje, turėtų būti leidžiama supirkti ir jautienos ketvirčius, jų kainą apskaičiuojant pagal skerdenos kainą.
(5) Reglamento (EB) Nr. 562/2000 10 ir 16 straipsniuose atitinkamai yra apibrėžti pasiūlymų teikimo ir pristatymo laikotarpiai. Atsižvelgiant į 2001 m. antrąjį ketvirčio valstybines šventes, praktiniais sumetimais reikėtų pakeisti 2001 m. antrojo ketvirčio pasiūlymų pateikimo terminą ir pirmojo ketvirčio paskutiniojo konkurso pristatymo terminą.
(6) Siekiant susidoroti su tolesniu rinkos trikdymu, kurį gali nulemti didelis kiekis į rinką patekusių Bendrijos kilmės vyriškos lyties saugotų gyvulių, jų kilmės ūkiuose laikytų dėl paklausos stokos, kuriems šerti ūkiai jau nebeturi pašarų, remiantis Reglamento (EB) Nr. 1254/1999 38 straipsniu, reikėtų patvirtinti būtinąsias rėmimo priemones ir leisti supirkti tokių galvijų skerdenas. Be to, siekiant išvengti rinkai jau beveik tinkamų gyvulių supirkimo, minėtose priemonėse reikėtų nustatyti tinkamų skerdenų svorio ribą. Kadangi 1999 m. spalio 28 d. Komisijos reglamento (EB) Nr. 2342/1999, nustatančio išsamias Tarybos reglamento (EB) Nr. 1254/1999 dėl bendro galvijienos rinkos organizavimo taikymo taisykles dėl priemokų schemų [9], su paskutiniais pakeitimais, padarytais Reglamentu (EB) Nr. 192/2001 [10], priede išvardytų veislių galvijai nepriskiriami mėsiniams, minėta intervencija jiems neturėtų būti taikoma. Siekiant išvengti dvigubos paramos suteikimo, reikėtų nustatyti tokią tvarką, kuria remiantis visa supirkimo kaina būtų išmokama tik tuomet, kai gamintojas už šį gyvulį neprašė Reglamento (EB) Nr. 1254/1999 4 straipsnyje nurodytos specialios išmokos. Pagaliau būtina daryti tolesnius Reglamentu (EB) Nr. 1254/1999 nustatytos įprastinės intervencinės sistemos papildymus arba leidžiančias nukrypti nuostatas.
(7) Reglamento (EB) Nr. 562/2000 20 straipsnyje valstybėms narėms leidžiama iškaulinėti visą arba dalį supirktos mėsos. Atsižvelgiant į dabartinę krizę reikalavimas išimti kaulus iš visos mėsos padėtų sandėliuose atlaisvinti vietą mėsai, kurią būtų galima papildomai supirkti. Todėl minėtą 20 straipsnį reikėtų atitinkamai pataisyti suteikiant valstybėms narėms pakankamai laiko šiai priemonei įgyvendinti.
(8) Dėl to reikėtų taikyti leidžiančias nukrypti nuostatas arba iš dalies pakeisti Reglamentą (EB) Nr. 562/2000.
(9) Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Nepaisant Reglamento (EB) Nr. 562/2000 4 straipsnio 1 dalies pirmosios pastraipos, intervencija gali būti taikoma dar ir šiems produktams:
- A kategorijos, O2 ir O3 klasės,
- Airija: C kategorijos, O4 klasės,
- Jungtinė Karalystė - Šiaurės Airija: C kategorijos, O4 klasės.
2. Nukrypstant nuo Reglamento (EB) Nr. 562/2000 4 straipsnio 2 dalies arba ją papildant:
a) intervencinio supirkimo negalima taikyti:
i) Jungtinėje Karalystėje išaugintų daugiau kaip 30 mėnesių amžiaus kastruotų galvijų skerdenoms ir skerdenų pusėms;
ii) kitose valstybėse narėse - daugiau kaip 30 mėnesių amžiaus kastruotų galvijų, kuriems nebuvo taikomi Sprendimo 98/272/EB IVa priede išvardyti patvirtinti greiti tyrimai, skerdenoms ir skerdenų pusėms;
b) penkių šonkaulių priekiniams ketvirčiams, gautiems tiesiai perpjovus Reglamento (EB) Nr. 562/2000 4 straipsnio 2 dalyje nurodytas skerdenas arba skerdenų puses; priekinių ketvirčių kaina apskaičiuojama skerdenų kainai taikant koeficientą 0,80.
3. Nepaisant Reglamento (EB) Nr. 562/2000 4 straipsnio 2 dalies g punkto, 2001 m. antrąjį ketvirtį didžiausias jame nurodytų skerdenų svoris turi būti:
- 430 kg - pirmiesiems dviems konkursams,
- 410 kg - trečiajam ir ketvirtajam konkursams,
- 390 kg - paskutiniajam konkursui.
4. Nepaisant Reglamento (EB) Nr. 562/2000 10 straipsnio pirmojo sakinio, pasiūlymų teikimo terminas 2001 m. antrąjį ketvirtį yra toliau nurodytos dienos (12 val. Briuselio laiku):
- balandžio 17 d.,
- gegužės 1, 15 ir 29 d.,
- birželio 12 ir 26 d.
5. Nepaisant Reglamento (EB) Nr. 562/2000 16 straipsnio 2 dalies, 2001 m. kovo mėn. mėn. paskelbto paskutiniojo konkurso pristatymo terminas baigiasi 2001 m. balandžio 21 d.
6. Nepaisant Reglamento (EB) Nr. 562/2000 36 straipsnio:
a) konkursą skelbiant pagal Reglamento (EB) Nr. 1254/1999 47 straipsnio 3 dalies nuostatas, prie vidutinės rinkos kainos pridedama 14 eurų už 100 kilogramų skerdenų;
b) konkursą skelbiant pagal Reglamento (EB) Nr. 1254/1999 47 straipsnio 5 dalies nuostatas, prie vidutinės rinkos kainos pridedami 7 eurai už 100 kilogramų skerdenų.
7. Supirkimas pagal Reglamento (EB) Nr. 562/2000 ir šio reglamento nuostatas taikomas ir Bendrijos kilmės 12 mėn. A kategorijos ir 14 mėn. C kategorijos vyriškos lyties galvijų skerdenoms ir skerdenų pusėms.
Tokiu atveju:
- superkamų galvijų veislės neturi būti įtrauktos į Reglamento (EB) Nr. 2342/1999 I priede pateiktą sąrašą,
- skerdenos turi sverti nuo 140 iki 200 kg, būti be nukrypimų arba anomalijų atsižvelgiant į gyvulio amžių,
- jei intervencijai pateiktos skerdenos ir pusiau skerdenos yra ne mažiau kaip devynių mėnesių amžiaus gyvulių, supirkimo kaina, kurią privalo mokėti sutartį laimėjęs konkurso dalyvis, sumažinama 68 eurų už pristatytą skerdenos pusę. Tačiau ši kaina nemažinama, jei pateikiamas įrodymas, kad specialios išmokos to gyvulio atžvilgiu nebuvo prašyta,
- pasiūlyta kaina nesusijusi su produkto kokybe,
- šiame straipsnyje minimam supirkimui taikoma Reglamento (EB) Nr. 562/2000 13 straipsnio 3 dalis. Tačiau nustatyti koeficientai gali skirtis nuo tame straipsnyje nustatytų koeficientų, taikomų superkant kitus produktus,
- netaikomos šios Reglamento (EB) Nr. 562/2000 nuostatos:
a) 4 straipsnio 3 dalies b ir c punktų, išskyrus nuostatas dėl kategorijos ženklinimo ir skerdyklos numerio;
b) 18 straipsnio 3 dalies;
c) 20 straipsnio, kai galvijai yra mažiau kaip 12 mėn. amžiaus;
d) 36 straipsnio;
e) II priede nurodyta informacija apie produktų klasifikavimą.
Be to, produktų, įsigytų pagal šio straipsnio nuostatas, atžvilgiu:
- nepaisant Reglamento (EB) Nr. 562/2000 11 straipsnio 5 dalies a punkto, pasiūlymuose turi būti nurodyta ne mažiau kaip 5 tonos,
- intervencinės agentūros, pranešdamos Komisijai apie pasiūlymus, turi nurodyti kiekius,
- tokie produktai turi būti laikomis atskirai, atsižvelgiant į konkursą arba saugojimo mėnesį, partijomis, kurias būtų nesunku identifikuoti,
- Reglamento (EB) Nr. 562/2000 31 straipsnio 1, 2, 3 ir 4 dalyse numatyti pranešimai ir pranešimai apie kitus intervencinius produktus siunčiami atskirai.
2 straipsnis
Reglamento (EB) Nr. 562/2000 20 straipsnis pakeičiamas taip:
"20 straipsnis
Reikalavimas iškaulinėti mėsą
Intervencinės agentūros iškaulinėja visą supirktą mėsą."
3 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
1 straipsnis taikomas 2001 m. antrąjį ketvirtį skelbiamiems konkursams. Tačiau jo 5 punktas taikomas paskutiniajam 2001 m. kovo mėn. konkursui.
Jis taikomas nuo 2001 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. kovo 26 d.